**วิรัช วังจันทร์** หรือ **โค้ชจั่น** เป็นผู้รักษาประตูฟุตบอลชาวไทย ผู้ทำหน้าที่ร่วมกับฟุตบอลทีมชาติไทยในการแข่งขันเอเชียนคัพ 2000 นอกจากนี้ เขายังเคยทำหน้าที่ร่วมสังกัดสโมสรฟุตบอลบีบีซียู รวมถึงสโมสรฟุตบอลการท่าเรือ เอฟซี

ในภายหลัง เขาได้ทำหน้าที่เป็นผู้ฝึกสอนผู้รักษาประตูฟุตบอลทีมชาติไทย ให้แก่ทั้งกวินทร์ ธรรมสัจจานันท์ และชนินทร์ แซ่เอียะ

ประวัติ
-------

วิรัช เกิดที่จังหวัดสุรินทร์ และได้เดินทางมาศึกษาต่อที่โรงเรียนสวนกุหลาบ ที่กรุงเทพมหานคร เขาได้ทำหน้าที่เป็นนักฟุตบอลระดับอาชีพให้แก่ทีมเยาวชนของสโมสรฟุตบอลโอสถสภาเป็นระยะเวลา 1 ปี ก่อนที่จะย้ายมาร่วมทีมสินธนา และติดทีมชาติไทยครั้งแรกเมื่ออายุได้ 16 ปี และก้าวสู่การร่วมทีมชาติชุดใหญ่เมื่ออายุได้ 23 ปี โดยในช่วงปี พ.ศ. 2543 ถึง พ.ศ. 2545 เขาได้มีส่วนช่วยให้ทีมชาติได้อันดับ 3 ในการแข่งขันฟุตบอลชิงถ้วยพระราชทานคิงส์คัพ ครั้งที่ 30, แชมป์ฟุตบอลในซีเกมส์ 1999 และแชมป์ไทเกอร์คัพ 2000 รวมถึงเป็นผู้มีส่วนช่วยให้ทีมชาติไทยเข้าสู่รอบ 10 ทีมสุดท้ายในการแข่งขันฟุตบอลโลก 2002 รอบคัดเลือก โซนเอเชีย

เดือนกุมภาพันธ์ พ.ศ. 2556 เขายังได้เข้าแข่งขันฟุตบอลในกีฬารัฐวิสาหกิจ ครั้งที่ 38 ให้แก่สังกัดการไฟฟ้าส่วนภูมิภาค

เดือนพฤษภาคม พ.ศ. 2557 วิรัชได้รับการแต่งตั้งเป็นกุนซือให้แก่ทีมสโมสรฟุตบอลพระนครศรีอยุธยาเป็นการชั่วคราว และต่อมา ในเดือนพฤศจิกายนของปีเดียวกัน เขาได้ทำหน้าที่เป็นผู้รักษาประตูให้แก่ฟุตบอลทีมชาติไทยชุดดรีมทีม ในการแข่งขันฟุตบอลนัดพิเศษ "คันทรีกรุ๊ปไทยแลนด์แอนด์ลิเวอร์พูลมาสเตอร์ส ฟุตบอลทัวร์ 2014" โดยได้พบกับทีมนักเตะตำนานสโมสรฟุตบอลลิเวอร์พูล ซึ่งทีมของเขาเป็นฝ่ายแพ้ที่ 4 ประตูต่อ 3

พ.ศ. 2558 วิรัชได้รับการเรียกตัวเข้าทำหน้าที่เป็นผู้ฝึกสอนผู้รักษาประตูให้แก่ฟุตบอลทีมชาติไทย ของการแข่งขันฟุตบอลชิงถ้วยพระราชทานคิงส์คัพ ครั้งที่ 43 รวมถึงการแข่งขันฟุตบอลนัดอุ่นเครื่องทีมชาติ

กิจกรรมการกุศล
--------------

28 กันยายน พ.ศ. 2556 วิรัชได้เข้าร่วมแข่งขันเปตอง รายการ พีอีเอ โอเพน เนื่องในโอกาสครบรอบปีที่ 53 ของการไฟฟ้าส่วนภูมิภาค เพื่อรณรงค์รับบริจาคอุปกรณ์กีฬาเปตองให้แก่ชุมชนและเยาวชนใน 3 จังหวัดชายแดนภาคใต้ โดยเขาได้เป็นตัวแทนทีมอดีตนักกีฬาฟุตบอลทีมชาติไทย ที่พบกับทีมวอลเลย์บอลหญิงทีมชาติไทย

เครื่องราชอิสริยาภรณ์
---------------------

* พ.ศ. 2543 –  เครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ ชั้นที่ 7 เหรียญเงินดิเรกคุณาภรณ์ (ร.ง.ภ.)

อ้างอิง
-------

1. ↑  "งามหยด! ซิโก้ โชว์ปั่นฟริคิกเสียบสามเหลี่ยม - ผู้จัดการออนไลน์". คลังข้อมูลเก่าเก็บจากแหล่งเดิมเมื่อ 2015-01-25. สืบค้นเมื่อ 2015-04-07.
2. 1 2  บทสัมภาษณ์ : ตำนานทีมชาติไทย...วิรัช วังจันทร์ - ไทยลีก ออนไลน์[*ลิงก์เสีย*]
3. ↑  "วิรัช วังจันทร์ - การแข่งขันกีฬารัฐวิสาหกิจ ครั้งที่ 38 (พ.ศ. 2556)". คลังข้อมูลเก่าเก็บจากแหล่งเดิมเมื่อ 2016-03-04. สืบค้นเมื่อ 2015-04-07.
4. ↑  "อยุธยาโล่ง แก้ปมกุนซือ ดัน"วิรัช"คุมทัพชั่วคราว : ข่าวสดออนไลน์". คลังข้อมูลเก่าเก็บจากแหล่งเดิมเมื่อ 2016-03-05. สืบค้นเมื่อ 2015-04-07.
5. ↑  คุ้มค่าตั๋ว!แม็คก้าซัดชัยตำนานหงส์พลิกเฉือนดรีมทีมสุดมันส์ 4-3
6. ↑  ตำนานนักเตะลิเวอร์พูลเฉือนชนะดรีมทีมไทยสุดสนุก 4-3 ฟุตบอลนัดพิเศษ[*ลิงก์เสีย*]
7. ↑  "'ตำนานหงส์' เชือด "ดรีมทีม" สุดมัน 4-3". คลังข้อมูลเก่าเก็บจากแหล่งเดิมเมื่อ 2014-11-22. สืบค้นเมื่อ 2021-10-16.
8. ↑  "ซิโก้" เรียก 3 แข้งเสริมทัพ ชุดใหญ่บู๊ลอดช่อง-หมอผี - กรุงเทพธุรกิจ
9. ↑  บิ๊กอ้วนยันไร้ปัญหาช้างศึกดึงวิรัชเทรนนายด่านทีมชาติ
10. ↑  "ซิโก้" เรียก′เอกชัย-ประทุม-อนุวัติ′เสริมชุดใหญ่ : มติชนออนไลน์
11. ↑  "เปลี่ยนแนว! ปลื้มจิตร์ นำทีมดวลเปตอง PEA". คลังข้อมูลเก่าเก็บจากแหล่งเดิมเมื่อ 2013-09-27. สืบค้นเมื่อ 2015-04-07.
12. ↑  เปิดเปตอง PEA โอเพ่น 'ปลื้มจิตร์' นำทีมหวดแข้งทีมฟุตบอลชาย
13. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่สรรเสริญยิ่งดิเรกคุณาภรณ์ เก็บถาวร 2022-09-29 ที่ เวย์แบ็กแมชชีน, เล่ม ๑๑๗ ตอนที่ ๒๖ ข หน้า ๒๑, ๒๑ ธันวาคม ๒๕๔๓

แหล่งข้อมูลอื่น
---------------

* 11v11 Profile
* National Soccer Teams Profile[*ลิงก์เสีย*]